
Ministrul Mediului scapă porumbelul. Strategiile în România sunt făcute de 
străini 


Mircea Fechet dezvăluie trădarea națională 


Prezent la o conferinţă pe teme energetice, ministrul Mediului, Mircea Fechet, a 
scăpat porumbelul și a arătat că strategiile în România sunt elaborate de străini, 
în condiţiile în care acestea sunt documente strategice de programare a 
obiectivelor pentru interesul naţional. Ministrul consideră că strategiile, în 
special cea a energiei, trebuie întocmite de specialiști români, conectaţi la 
realitatea din ţara noastră, mai ales că aceste acte normative afectează nu 
numai economia, ci și întreaga populaţie. 


Deși mai avem încă un 
număr însemnat de specialiști care activează în diferite domenii, guvernele care s-au 
perindat au preferat să delege străinilor responsabilitatea întocmirii strategiilor naționale. 
Informaţia a fost “scăpată” chiar de către ministrul Mediului, Mircea Fechet, la o 
conferință pe teme energetice. 


"Mi-aș fi dorit ca toate strategiile despre care discutăm să fie făcute de experți din cadrul 
ministerelor, de oameni care sunt bine conectaţi la ceea ce se întâmplă. Fie că discutăm 
de PINESC, fie că discutăm despre alte tipuri de strategii, mai nou alegem să 
externalizăm aceste procese, alegem să identificăm niște experţi care, de multe ori, nici 
nu sunt din ţara noastră, ori opinia mea este că atunci când alegi direcţia în care mergi ca 
stat, atunci când alegi un anumit tip de politică, care îţi va afecta nu doar economia, ci va 
afecta întreaga populaţie, acele strategii trebuie asumate inclusiv prin prisma experților 
care lucrează la acele strategii”, a declarat ministrul Mediului, Mircea Fechet. 


Acesta a arătat că statul român ar trebui să înveţe din nou să-și elaboreze propriile 
strategii, și că și-ar dori ca, în viitor, toate strategiile pe care le stabilim, unele mai bune, 
altele mai proaste, până la urmă se va vedea dacă ele, în practică, se vor dovedi a fi 
fezabile sau nu, să fie făcute și asumate de români. Cu atât mai mult cu cât strategiile 
sunt adoptate fie prin hotărâre de guvern, fie prin acte normative cu o forță chiar mai 
mare. 


Miliarde de euro pentru decarbonizare 


În context, ministrul Mircea Fechet a mai spus că decarbonizarea industriei ar fi posibilă, 
concomitent cu creșterea economică, însă tranziția va costa miliarde de euro, ceea ce 
presupune un sprijin important din partea statului. 


"Motivul pentru care noi am pierdut mare parte a economiei comuniste nu a ţinut 
neapărat de eficiența energetică a acelor capacități de producţie. Probabil că motivele 
pentru care acele facilități industriale au ajuns la fier vechi au fost mult mai complicate. 
Însă, dacă ne referim la mecanismul de ajustare a carbonului la frontieră, dacă ne referim 
la fondurile care ar trebui puse la dispoziția economiei pentru a ajuta tranziția către o 
industrie decarbonizată, este cert că va trebui să avem acces la tehnologii și la sprijin 
guvernamental. Până la urmă, această tranziție va costa miliarde de euro, tocmai de 
aceea statul ar trebui să intervină, fie prin instrumente financiare, fie prin alte metode, 
dar fără îndoială va trebui să existe o aliniere bună între stat și mediul economic”, a 
afirmat ministrul Mediului, Mircea Fechet. Totodată, acesta a susținut că nu propune 


reducerea amprentei de carbon a României închizând capacitățile, așa cum s-a întâmplat 
în trecut, ci trebuie ca tot acest proces să devină din ce în ce mai eficient și să fie ajutat 
de stat. 


Sprijinul se mută la păduri 


Schema de certificate verzi și tranzacționarea lor este făcută de Ministerul Finanţelor, iar 
anul acesta, preţul certificatelor a scăzut la 54 euro, de la 90-100 de euro, a mai spus 
ministrul Mediului. Un procent din sumele obținute din tranzacţionarea acestor certificate 
se duce în Fondul de Mediu, din care se finanţează programul Casa verde-panouri 
fotovoltaice, Rabla plus, programul prin care cetățenii și companiile pot primi vouchere 
pentru achiziționarea mașinilor electrice. "În premieră, urmeză să plătim și prime de 
sechestrare a carbonului, în valoare de 456 de euro la fiecare hectar de pădure nou- 
înființată. Ne propunem să dăm acești bani timp de 20 de ani, ceea ce va presupune, la 
un moment dat, un efort semnificativ pe bugetul AFM-ului din acest punct de vedere”, a 
spus Mircea Fechet, ministrul Mediului. 

